《哀戴澧》
清代·罗志让

岁在癸丑春二月，天狗堕地来朱方。卓然有士年八十，姓戴名澧颀而长。

平生好学精篆隶，古文一册垂光芒。踽凉宜入独行传，耻与流俗相低昂。

忽闻城陷泪横臆，灭寇无术心回遑。呜呼彭咸古来有，誓往从之归帝乡。

招魂祭葬衣冠在，翩然披发下大荒。

作者简介：罗志让，字耦廉，丹徒人。候选知县。有《亿堂诗钞》。